KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2012. december 12-i ülésére)

TÁRGY: INDUKTÍV KFT. HELYISÉGBÉRLETI JOGVISZONYA
Az Induktív Ipari, Szolgáltató és Kereskedelmi Kft. 6200 Kiskőrös, Okolicsányi u. 42. szám alatti gazdasági társaság ügyvezetője 2012. november 28. napján kelt kérelmében jelezte, hogy szeretne bérbe venni Kiskőrös központjában, egy frekventált helyen lévő, jól megközelíthető irodahelyiséget, pszichológiai magánrendelő kialakítása céljából.

2012. december 31. napján megüresedésre kerül az Önkormányzat tulajdonát képező kiskőrösi 2481 hrsz-ú, természetben Kiskőrös, Árpád u. 8. szám alatti 1 db, 8,85 m2 alapterületű irodahelyiség, amely a megjelölt időpontig a GDF SUEZ ENERGIA MAGYARORSZÁG Zrt., valamint az EDF DÉMÁSZ Zrt. részére került hasznosításra.
A nemzeti vagyonról szóló 2011. évi CXCVI. törvény 11. § (11) bekezdése értelmében nemzeti vagyon hasznosítására vonatkozó szerződés kizárólag olyan természetes személlyel vagy átlátható szervezettel köthető, amely az átengedett nemzeti vagyon hasznosítására vonatkozó szerződésben vállalja, hogy

a) a hasznosításra vonatkozó szerződésben előírt beszámolási, nyilvántartási, adatszolgáltatási kötelezettségeket teljesíti,

b) az átengedett nemzeti vagyont a szerződési előírásoknak és a tulajdonosi rendelkezéseknek, valamint a meghatározott hasznosítási célnak megfelelően használja,

c) a hasznosításban - a hasznosítóval közvetlen vagy közvetett módon jogviszonyban álló harmadik félként - kizárólag természetes személyek vagy átlátható szervezetek vesznek részt.

A nevezett irodahelyiség megüresedésére tekintettel, valamint a célszerűségi és hasznosíthatósági szempontokat figyelembe véve javasolom, hogy a Képviselő-testület - az önkormányzati vagyonról, a vagyon hasznosításáról szóló 13/1992. (VII. 8.) önk. rendelete 6.§ (6) bekezdése alapján - adja bérbe az Induktív Ipari, Szolgáltató és Kereskedelmi Kft. részére, az Önkormányzat tulajdonát képező, kiskőrösi 2481 hrsz-ú, természetben Kiskőrös, Árpád u. 8. szám alatti 1 db, 8,85 m2 alapterületű irodahelyiségét, 2013. január 01. napjától 2013. december 31. napjáig terjedő időtartamra, 11.620,- Ft + Áfa összegű bérleti díj ellenében. A bérbeadás tekintetében nyilvános meghirdetés, illetve pályázat kiírása nem indokolt, tekintettel ara, hogy a nevezett helyiség bérbeadása 1 évet nem haladja meg.
Kiskőrös, 2012. december 01.

Domonyi László sk.


polgármester

HATÁROZAT-TERVEZET

1. A Képviselő-testület az önkormányzati vagyonról, a vagyon hasznosításáról szóló 13/1992. (VII. 8.) önk. rendelete 6.§ (6) bekezdése alapján bérbe adja az Induktív Ipari, Szolgáltató és Kereskedelmi Kft. 6200 Kiskőrös, Okolicsányi u. 42. szám alatti gazdasági társaság részére az Önkormányzat tulajdonát képező, kiskőrösi 2481 hrsz-ú, természetben Kiskőrös, Árpád u. 8. szám alatti, 1 db, 8,85 m2 alapterületű irodahelyiségét 2013. január 01. napjától 2013. december 31. napjáig terjedő időtartamra. 
2. A Képviselő-testület felhatalmazza Polgármestert a határozat 1. számú mellékletét képező helyiségbérleti szerződés aláírására.
Felelős:
polgármester

Határidő: 
azonnal
1. sz. melléklet a ..../2012. sz Képviselő- testületi határozathoz

HELYISÉGBÉRLETI SZERZŐDÉS
tervezet
amely létrejött egyrészről Kiskőrös Város Önkormányzata (6200 Kiskőrös, Petőfi tér1., képviseli: Domonyi László polgármester), mint az ingatlan tulajdonosa (a továbbiakban: Bérbeadó), másrészről az Induktív Ipari, Szolgáltató és Kereskedelmi Kft. 6200 Kiskőrös, Okolicsányi u. 42, Cgj.: 03-09-113823, adószám: 13780609-2-03, képviseli: Judák Gyula ügyvezető) mint bérlő (a továbbiakban: Bérlő) között alulírott napon és helyen, az alábbi feltételek mellett:
1. Bérbeadó az önkormányzati vagyonról, a vagyon hasznosításáról szóló 13/1992. (VII.8.) önk. rendelet 6. §-a, valamint a Képviselő- testület …./2012. számú határozata alapján bérbe adja, Bérlő bérbe veszi Kiskőrös Város Önkormányzata tulajdonát képező, 2481 hrsz-ú, természetben 6200 Kiskőrös, Árpád u. 8. szám alatti ingatlannak, a mellékelt alaprajzon feltüntetett 1 db, 8,85 m2 alapterületű irodahelyiségét, meghatározott, 1 éves időtartamra, 2013. január 01. napjától 2013. december 31. napjáig. A bérlet kiterjed az épületnek a mellékelt alaprajzon feltüntetett közös használatú helyiségeire is.
2. Bérbeadó az 1. pontban megjelölt irodahelyiséget a szerződés 3. pontjában meghatározott bérleti díj ellenében adja bérbe. A bérlemény használatával együttjáró költségek (villanyáram, gáz, víz stb.) Bérlőt terhelik, amelynek megtérítésére jelen szerződés 4. pontjában foglaltak az irányadók. Bérlő kötelezettséget vállal a szerződés 3. pontjában foglaltak szerinti bérleti díj megfizetésére, valamint a bérlemény használatával együttjáró költségek (villanyáram, gáz, víz stb.) megtérítésére.

3. Szerződő felek a bérleti díjat havonta 11.620,- Ft + Áfa összegben állapítják meg. Bérlő kötelezettséget vállal arra, hogy a bérleti díjat legkésőbb a tárgyhónap 15. napjáig, számla ellenében, egy összegben – átutalással teljesíti Bérbeadó CIB Bank Zrt.-nél vezetett 10701300-67146738-51100005 számú számlájára; továbbá a 4. pont szerint kiszámított elektromos áram díját negyedévente, Bérbeadó által kibocsátott számla alapján Bérbeadónak megtéríti. A bérleti díj és a közüzemi szolgáltatási díj késedelmes fizetése esetén Bérbeadó a mindenkor hatályos jogszabály szerint megállapított mértékű késedelmi kamatot számít fel.
4. Bérlő kötelezettséget vállal az általa ténylegesen igénybe vett és Bérbeadó által megelőlegezett közüzemi szolgáltatások díjának Bérbeadó részére történő megtérítésére az alábbiak szerint:
Elektromos áram: a mellékelt alaprajzon feltüntetett 212,6 m2 nagyságú épületrész külön mérőórával ellátott. Az épületrész tényleges közüzemi díjának megtérítése az épületrészt használók között, az általuk használt irodahelyiségek alapterületére figyelemmel négyzetméter arányosan történik azzal, hogy az épületrészből összesen 85,3 m2 (100 %) van használatban. Az így kiszámítottak szerint az 1. pontban megjelölt irodahelyiségre (8,85 m2) eső közüzemi díj mértéke az épületrész tényleges fogyasztásának 10 %-a. 
Fűtés: az épület fűtéséhez igénybe vett földgáz mérésére egy mérőóra került felszerelésre. A közüzemi szolgáltatóval a szolgáltatási szerződést Kiskőrös Város Önkormányzat Egészségügyi Szolgálata kötötte meg, ezért Bérlő kötelezettséget vállal arra, hogy jelen szerződés aláírásától számított 5 napon belül megállapodást köt az Egészségügyi és Gyermekjóléti Szolgálattal a fűtési költség megtérítése céljából, amely légköbméter arányosan történik.

Vízfelhasználás, szennyvízelvezetés: az épületet használók által igénybe vett ivóvíz mennyiségének méréséhez egy mérőóra került felszerelésre. A közüzemi szolgáltatóval a szolgáltatási szerződést Kiskőrös Város Önkormányzat Egészségügyi Szolgálata kötötte meg, ezért Bérlő kötelezettséget vállal arra, hogy jelen szerződés aláírásától számított 5 napon belül megállapodást köt az Egészségügyi és Gyermekjóléti Szolgálattal a vízfelhasználás és a szennyvízelvezetés díjának megtérítése céljából, amely négyzetméter arányosan történik. 

5. Bérlő tényleges fogyasztásának elfogadja a közüzemi szolgáltatók által kibocsátott számlán szereplő adatokat.
6. Bérbeadó biztosítja, hogy az 1. pontban megjelölt irodahelyiség rendeltetésszerű használatra alkalmas állapotban legyen.

7. Bérbeadó a bérleményt Bérlő birtokába bocsátja. Jelen szerződés alapján a bérlemény Bérlő részére történő birtokba bocsátása, jegyzőkönyv felvételét követően történik, melyben rögzítésre kerül az irodahelyiség műszaki állapota, a közüzemi mérőórák állása, továbbá az átadásra kerülő berendezések, eszközök.
8. Bérbeadó biztosítja az épületbe való akadálymentes bejutást.

9. Bérbeadó gondoskodik:

a.) az épület karbantartásáról,

b.) az épület központi berendezéseinek állandó üzemképes állapotáról,

c.) az épület felújítása, illetőleg a vezetékrendszer meghibásodása miatt az épületen belül szükséges munkák elvégzéséről.

10. Bérlő 2013. január 01. napjától pszichológiai magánrendelőt működtet az 1. pontban megjelölt irodahelyiségben, amelyet kizárólag tevékenységével összefüggő célokra használhat.
11. Bérlő köteles a bérleményt rendeltetésének megfelelően, állagának megóvása mellett használni, továbbá felelős minden olyan kárért, amely a rendeltetésnek nem megfelelő használatból ered.
12. Bérlő biztosítja a dolgozói munkavégzéséhez szükséges eszközöket.
13. A pszichológiai magánrendelő működtetése során Bérlő köteles betartani mindazokat a jogszabályi és hatósági előírásokat, amelyek a magánrendelők fenntartásával, üzemeltetésével kapcsolatban rendelkezéseket tartalmaznak (munkavédelmi, tűzvédelmi, egészségügyi előírások stb.).

14. Bérlő a bérleményt – ha jelenlegi feladatellátása megszűnik, vagy az a feladatai ellátásához szükségtelenné válik – rendeltetésszerű használatra alkalmas állapotban köteles a tulajdonosnak visszaadni. Bérlő kötelezettséget vállal arra, hogy a Bérbeadót erről haladéktalanul, írásban értesíti.

15. Bérlő köteles Bérbeadót értesíteni, ha a tulajdonost terhelő munkák szükségessége merül fel és köteles tűrni, hogy Bérbeadó azokat elvégezze, továbbá a károk elhárításához szükséges intézkedéseket megtegye. A mulasztásból eredő károkért Bérlő felelős.

16. A bérelt ingatlanrész állagmegóvásához szükséges belső karbantartási (festés, mázolás, hibás berendezések javítása stb.) intézkedések megtétele Bérlő kötelezettsége és annak terhére történik. Bérlő a helyiségben átalakítást csak Bérbeadó írásban adott előzetes hozzájárulásával végezhet.

17. Bérlő köteles gondoskodni a bérbevett helyiség takarításáról és a keletkezett nem háztartási szemét elszállításáról.

18. Bérlő tudomásul veszi, hogy a mellékelt alaprajzon feltüntetett ingatlanrész helyiségeinek bérlői, használói közösen, saját költségükre kötelesek gondoskodni a közös használatra szolgáló helyiségek (közlekedő, WC, kávézó, lépcsőtér) tisztántartásáról.

19. Bérlő kötelezettséget vállal arra, hogy tevékenységével nem zavarja az épület egyéb helyiségeit használók tevékenységét.
20. Bérlő kötelezettséget vállal a nemzeti vagyonról szóló 2011. évi CXCVI tv. 11. § (11) bekezdés rendelkezéseiben foglaltakra.
21. Bérbeadó kijelenti, hogy belföldi önkormányzat, Bérlő kijelenti, hogy a nemzeti vagyonról szóló 2011. évi CXCVI. törvény értelmében átlátható szervezetnek minősül
22. Szerződő felek megállapítják, hogy a bérbevett helyiségek a biztonságtechnikai és tűzvédelmi előírásoknak megfelelnek. Jelen szerződés időtartama alatt a hatósági előírások betartása, Bérlő által használt berendezések vonatkozásában az esedékes érintésvédelmi vizsgálatok elvégeztetése Bérlő feladata és Bérlő költségére történik.
23. A rendeltetésszerű használatot, a megállapodásban foglalt kötelezettségek teljesítését, az irodahelyiség kihasználtságát Bérbeadó a törvényben foglalt feltételekkel, előzetes bejelentést követően jogosult ellenőrizni.

24. Bérbeadó a szerződést írásban felmondhatja, ha Bérlő a szerződésben vállalt, vagy jogszabályban előírt egyéb lényeges kötelezettségét nem teljesíti.
25. Bérbeadó a következő hónap utolsó napjára felmondhat, ha Bérlő a bérleti díj vagy a közüzemi szolgáltatási díj fizetésével elmarad, vagy a szerződésben megállapított fizetési és egyéb kötelezettségének írásbeli felszólítás ellenére sem tesz eleget.
26. Bérlő a következő hónap utolsó napjára felmondhat. 
27. Bérlő a szerződés megszűnésével egyidejűleg köteles a helyiségeket kiürítve, a birtokbaadás alkalmával jegyzőkönyvben rögzített állapotnak megfelelően (indokolt esetben festve, mázolva, a hibás berendezéseket kijavítva) Bérbeadónak átadni, cserehelyiségre igényt nem tarthat.
28. Nem minősül szerződésmódosításnak a felek cégjegyzékben nyilvántartott adataiban, így különösen a székhelyében, képviselőiben, bankszámlaszámában bekövetkező változás, továbbá a szerződéskötés és teljesítés során eljáró szervezet és a kapcsolattartók adataiban bekövetkező változás. Az említett változásokról az érintett fél a másik felet – az eset körülményeitől függően – előzetesen írásban, vagy a változás bekövetkezését követő 10 napon belül köteles értesíteni.

29. Szerződő Felek kötelezettséget vállalnak, hogy a szerződés hatályban léte alatt egymással kölcsönösen együttműködnek és a szerződésben foglalt rendelkezések teljesítésével kapcsolatban minden lényeges információt, felmerült adatot, változást ésszerű határidőn belül a másik féllel írásban közölnek.
30. Jelen szerződésben nem szabályozott kérdésekben szerződő felek a Polgári Törvénykönyvről szóló 1959. évi IV. törvény és a nemzeti vagyonról szóló 2011. évi CXCVI. törvény rendelkezéseit tekintik irányadónak.
Jelen bérleti szerződést a szerződő felek elolvasás után, mint akaratukkal mindenben megegyezőt, 4 példányban, meghatalmazott képviselőik útján, helybenhagyólag írták alá.

K i s k ő r ö s, 2012. december ……..
Kiskőrös Város Önkormányzata,          Induktív Ipari, Szolgáltató és Kereskedelmi Kft.,                     

mint bérbeadó képviseletében:               mint bérlő képviseletében:
Domonyi László                                                                  

   polgármester                                                           

Ellenjegyzem:                                                              

                        dr. Csertő Gyula                                  

                                   jegyző

